A van indenant lis protestis inmaneadis dal coletîf dai presonîrs bascs (EPPK). Dai 25 ai 29 di Zenâr i membris dal coletîf a àn puartât indenant un siopar de fam par rivendicâ prin di dut il ricognossiment dal status di presonîrs politics, ma ancje la fin de dispersion e dal regjim di isolament. La stesse forme di proteste e je stade metude in at ancje in cetantis localitâts baschis de bande di personis solidariis cu la lote dai presonîrs. Intant de mobilitazion, il coletîf al à pandût dute la sô poie a Lorentxa Gimon, la militante basche che e je in siopar de fam dai 2 di Zenâr inte preson francese di Roanne. Ancje dilunc vie di chestis protestis si à denunciât la disparizion dal ex presonîr Jon Anza, che no si àn plui notiziis di lui di passe nûf mês. Nol è tant che une inchieste gjornalistiche e à puartât gnûfs elements che a fasin pensâ che l'om al sedi stât secuestrât di un repart speciâl spagnûl intant che si cjatave in teritori francês e che al sedi muart intant di cheste operazion di “vuere sporcje” che e riclame ae memorie lis azions dai GAL.
Font: Gara, 25 e 30/01/10; Le Journal du Pays Basque, 26/01/10
fur_Latn fra_Latn